ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

.....นายเซเว่น
นริศ ชัยสูตร รองปลัดกระทรวงการคลัง ในฐานะประธานเอ็กซิมแบงก์ เป็นปลื้มผู้บริหารธนาคารในการประชุมยุทธศาสตร์ร่วมกัน เพราะทุกคนมีสปิริตสูง ออกความเห็นตรงไปตรงมา ทั้งเรื่องที่เห็นด้วยและไม่เห็นด้วยกับกรรมการ ทำให้ท่านประธานเห็นอนาคตธนาคารนี้ไปไกลแน่
...l...ขณะที่ อารีพงศ์ ภู่ชอุ่ม อธิบดีกรมสรรพสามิต ประธานกรรมการ ธนาคารอาคารสงเคราะห์ (ธอส.) ก็ไม่น้อยหน้า ประชุมยุทธศาสตร์ธนาคาร เน้นให้บริการสินเชื่อรากหญ้า ต่างจังหวัด เข้ากับนโยบายลดความเหลื่อมล้ำของรัฐบาลพอเหมาะพอเจาะจริงๆ
...l...หลังชื่อ อารีพงศ์ แรงขึ้นเป็นเต็งหนึ่งปลัดกระทรวงการคลังคนใหม่ ทำให้เกิดแรงสะเทือนครั้งใหญ่ในกระทรวง คู่แข่งทั้งรุ่นเล็กรุ่นใหญ่ ต่างเช็กข่าวกันวุ่น คาดว่าเรื่องนี้อีกไม่เกิน 2 สัปดาห์ คลื่นลมก็จะสงบ รู้ว่าหวยออกที่ใคร
...l...ควันหลง กรณ์ จาติกวณิช รมว.คลัง ลงพื้นที่ช่วยหาเสียงเลือกตั้ง สก. และ สข.เขตสาทร พร้อมรับฟังปัญหาชาวบ้าน โดยถูกชาวบ้านร้องเรียนเรื่องหวยแพงกันมากที่สุด โดย กรณ์ ยืนยันกับชาวบ้านว่าทางเดียวที่จะแก้ได้ คือ ต้องขายสลากผ่านเครื่องเท่านั้น แต่เรื่องนี้ก็ยังติดข้อกฎหมายไม่สามารถเดินหน้าไปได้สักที 
...l...อมรา ศรีพยัคฆ์ ผู้อำนวยการอาวุโสฝ่ายบริหารข้อมูล ธนาคารแห่งประเทศไทย (ธปท.) บอกว่า ในโอกาสจัดตั้งฝ่ายบริหารข้อมูล ธปท.มาครบ 10 ปี จะจัดสัมมนาวิชาการเพื่อเผยแพร่งานด้านสถิติเศรษฐกิจการเงิน และแลกเปลี่ยนความเห็นกับหน่วยงานรัฐ สถาบันการเงิน นักวิชาการและเอกชนในหัวข้อ “สถิติไทย ทันเกมทันการณ์” มี โฆสิต ปั้นเปี่ยมรัษฎ์ ประธานกรรมการ ธนาคารกรุงเทพ อรรชกา สีบุญเรือง เลขาธิการบีโอไอ จีรวรรณ บุญเพิ่ม ผู้อำนวยการสำนักงานสถิติแห่งชาติ โดยมี อัจนา ไวความดี รองผู้ว่าการ ธปท.ดำเนินรายการ ในวันที่ 18 ส.ค.นี้ ที่โรงแรมเชอราตันแกรนด์ สุขุมวิท